Tibbiyot xodimlariga 20 mlrd so‘mga yaqin rag‘batlantirish puli vaqtida berilmagani ma'lum bo‘ldi

Xabar qilinishicha, 32ta tibbiyot muassasasida 932 nafar xodimga 19,6 mlrd so‘m miqdorida maxsus rag‘batlantirish pullari to‘lash kechiktirilgani aniqlangan.
Shundan 4,8 mlrd so‘mga yaqin mablag‘ Toshkent shahridagi tibbiyot xodimlariga o‘z vaqtida to‘lab berilmagan.
To‘lovlar kechishi holatlari viloyatlarda ham kuzatilgan. Xorazm va Andijon viloyatlarida 1,7 mlrd so‘m to‘lanishi kechikkan bo‘lsa, Samarqand viloyatida 1,2 mlrd so‘mlik rag‘batlantirish puli o‘z vaqtida berilmagan:
«Nazorat tadbirlarida aniqlangan holatlar bartaraf etilib, tibbiyot hodimlariga rag‘batlantirish pullari o‘z vaqtida to‘liq to‘lanishi ta'minlandi – 932 kishiga 19,6 mlrd.so‘m», – deyiladi vazirlik xabarida.
Asossiz ravishda rag‘batlantirish puli to‘lash holatlari ham bor
Moliya vazirligi ma'lumotiga ko‘ra, nazorat tadbirlarida koronavirus bilan kasallangan va karantinga olingan fuqarolari davolashda ishtirok etmagan xodimlarni rag‘batlantirish puli ro‘yxatiga asossiz kiritish va to‘lash holatlari ham aniqlangan.
Vazirlik bu boradagi raqamlarni ochiqlamagan; faqatgina asossiz va ortiqcha kiritilgan mablag‘lar o‘rnatilgan tartibda moliyalashtirishdan chegirib qolingani, asossiz to‘lab yuborilgan pullarni undirish choralari ko‘rilayotgani aytilgan xolos.
Ma'lum qilinishicha, 26 may holatiga ko‘ra, tibbiyot xodimlariga jami to‘langan to‘lovlar miqdori 142 9 mlrd. so‘mni tashkil etdi.